**O B R A Z L O Ž E N J E**

**Odluke o zaštiti objekata od grafita**

**I. PRAVNI TEMELJ ZA DONOŠENJE ODLUKE**

Pravni temelj za donošenje Odluke o zaštiti objekata od grafita je članak 41. točka 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21- pročišćeni tekst i 16/22) koji propisuje da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

**II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Odlukom o zaštiti objekata od grafita (Službeni glasnik Grada Zagreba 9/17, 7/18, 15/20 i 25/22) propisana je zaštita vanjskih dijelova objekta od grafita na području Grada Zagreba koja se provodi

mjerama zaštite vanjskih dijelova objekta odnosno uklanjanjem grafita, nanošenjem zaštitnog antigrafitnog premaza i/ili postavljanjem videonadzora radi zaštite vanjskog dijela objekta.

Propisano je da Grad Zagreb u svrhu zaštite vanjskih dijelova objekta sufinancira 80% troškova za uklanjanje grafita na svim vanjskim dijelovima objekta, najviše do 88,00 kn/m2 s PDV-om, zatim 60% troškova za nanošenje zaštitnog antigrafitnog premaza na svim vanjskim dijelovima objekta, najviše do 41,00 kn/m2 s PDV-om, 80% troškova za nabavu kamera i tehničkog uređaja za videonadzor uličnog pročelja, najviše do 5.500,00 kuna s PDV-om po objektu te 60% troškova za nabavu kamera i tehničkog uređaja za videonadzor ostalih pročelja, najviše do 1.500,00 kuna s PDV-om po svakom pročelju, a ako se objekt nalazi na području Povijesno urbane cjeline Grad Zagreb, Grad Zagreb može na prijedlog Povjerenstva za zaštitu objekata od grafita financirati

100% troškova za uklanjanje grafita i nanošenje zaštite antigrafitnog premaza na svim vanjskim dijelovima objekta.

Ovim prijedlogom odluke predlaže se da Grad Zagreb na području cijeloga Grada Zagreba u 100% -tnom iznosu financira troškove za uklanjanje grafita i troškove za nanošenje antografitnog premaza, a u odnosu na sufinanciranje troškova nabave kamera i tehničkog uređaja za videonadzor uličnog pročelja iznosi sufinanciranja bi ostali isti.

Naime, Odlukom o komunalnom redu (Službeni glasnik Grada Zagreba 15/23) propisano je da vanjski dijelovi zgrade moraju biti održavani i uredni te da je vlasnik, korisnik odnosno upravitelj zgrade dužan neodržavane i neuredne vanjske dijelove zgrade obnoviti i održavati tako da se obnovljeni dijelovi zgrade uklapaju u cjeloviti izgled zgrade. Također, propisano je da je zabranjeno pisati grafite, poruke i slično kao i na drugi način oštećivati vanjske dijelove zgrade te je propisana obveza vlasnika, korisnika ili upravitelja zgrade da otklanjaju nedostatke na vanjskim dijelovima zgrade, a za nepoštivanje navedenih odredbi su propisane i sankcije. Ako vanjski dijelovi zgrade nisu održavani i uredni, komunalni redar nalaže vlasniku, korisniku ili upravitelju zgrade otklanjanje uočenih nedostataka.

S obzirom na svjesnost da je otežano sankcioniranje počinitelja, grafitera te na nepovoljan utjecaj grafita na vizualni identitet Grada Zagreba, navedena odluka se predlaže kako bi se olakšala vlasnicima/suvlasnicima objekata obveza održavanja vanjskih dijelova zgrade, a sve u cilju utjecaja na izgled grada.

Zahtjev za zaštitu vanjskih dijelova objekata od grafita mogu podnijeti vlasnik objekta, predstavnik suvlasnika ili upravitelj zgrade ako po posebnom propisu zgrada mora imati upravitelja zgrade, a podnosi se nadležnom gradskom upravnom tijelu koje će ishoditi suglasnost gradskog upravnog tijela nadležnog za zaštitu spomenika kulture i prirode ako objekt ima svojstvo kulturnog dobra ili se objekt nalazi na području zaštićene kulturno – povijesne cjeline ili zaštićenih dijelova prirode te će potpune zahtjeve proslijediti Povjerenstvu za zaštitu objekata od grafita.

Zadaća Povjerenstva za zaštitu objekata od grafita je predložiti gradonačelniku mjere zaštite vanjskih dijelova objekata prema prioritetu lokacije – Povijesno urbana cjelina Grad Zagreb zone zaštite A i dijela zone zaštite B koja se nalazi unutar vizurnog koridora, prema obuhvatu više objekata na određenoj lokaciji, značaju objekta i drugim prioritetima prema ocjeni Povjerenstva, nakon čega gradonačelnik donosi zaključak o redoslijedu objekata na kojima se provodi mjera zaštite vanjskih dijelova objekata.

Mjere zaštite uklanjanja grafita i/ili mjera nanošenja zaštitnog antigrafitnog premaza provodio bi Grad Zagreb putem izvođača kojega odabire prema posebnim propisima o javnoj nabavi, a za nabavljanje videonadzora podnositelj zahtjeva kao i do sada troškove nabave kamere i tehničkog uređaja snosi sam, a Grad Zagreb izvršava povrat sredstava.

Mjere zaštite vanjskih dijelova objekata od grafita provode se sukladno osiguranim proračunskim sredstvima Grada Zagreba i mogu se na temelju ove odluke ostvariti samo jedanput za isti objekt.

Temeljem Zakona o pravu na pristup informacijama (Narodne novine 25/13, 85/15 i 69/22) provodi se internetsko savjetovanje o Nacrtu prijedloga Odluke o zaštiti objekata od grafita u razdoblju od 24. svibnja do 5. lipnja 2023.

Slijedom navedenoga predlaže se Gradskoj skupštini Grada Zagreba da donese Odluku o zaštiti objekta od grafita kao u predloženom tekstu.

**III. SREDSTVA ZA PROVOĐENJE ODLUKE**

Za provođenje ove odluke osigurana su sredstva u Proračunu Grada Zagreba za 2023. i projekcijama za 2024. i 2025. godinu.

**IV. OBRAZLOŽENJE ODREDABA PRIJEDLOGA ODLUKE**

**Člankom 1.** propisuje se da se odlukom o zaštiti objekata od grafita uređuje zaštita vanjskih dijelova objekata od grafita na području Grada Zagreba.

**Člankom 2.** propisuje se da se grafitima smatraju znakovi, slike, natpisi i druga neovlaštena ispisivanja po vanjskim dijelovima objekata za koja nije izdano rješenje za ispisivanje umjetničkih grafita/murala, a vanjskim dijelovima objekata smatraju se ulična i ostala pročelja objekata, zidovi platoa, vanjske ograde i stubišta i slično.

**Člankom 3**. propisuje se da se zaštita vanjskih dijelova od grafita može provoditi uklanjanjem grafita, nanošenjem zaštitnog antigrafitnog premaza ili postavljanjem videonadzora radi zaštite vanjskog dijela objekta.

**Člankom 4.** propisuje se da se zahtjev za zaštitu vanjskih dijelova objekata od grafita podnosi gradskom upravnom tijelu nadležnom za radove na zaštiti i očuvanju kulturnih dobara, a mogu ga podnijeti vlasnik objekta, predstavnik suvlasnika ili upravitelj zgrade.

**Člankom 5.** propisuje se da Grad Zagreb financira u 100% -tnom iznosu uklanjanje grafita i nanošenje zaštitnog antigrafitnog premaza na svim vanjskim dijelovima objekata, a radove izvodi izvođač kojega Grad Zagreb odabire prema posebnim propisima o javnoj nabavi.

**Člankom 6.** propisuje se da Grad Zagreb sufinancira u 80% - tnom iznosu nabavu kamera i tehničkog uređaja za videonadzor uličnog pročelja, najviše do 750,00 eura s PDV-om po objektu te u 60% -tnom iznosu nabavu kamera i tehničkog uređaja za videonadzor ostalih pročelja, najviše do 200,00 eura s PDV-om po svakom pročelju.

**Člankom 7.** propisuje se koje podatke sadrži zahtjev za zaštitu vanjskih dijelova objekata od grafita.

**Člankom 8.** propisuje se da će potpunost zahtjeva pregledat gradsko upravno tijelo nadležno za radove na zaštiti i očuvanju kulturnih dobara i zatražiti suglasnost gradskog upravnog tijela nadležnog za zaštitu spomenika kulture i prirode ako objekt ima svojstvo kulturnog dobra ili se nalazi na području zaštićene kulturno-povijesne cjeline ili zaštićenih dijelova prirode te potpuni zahtjev proslijediti Povjerenstvu za zaštitu objekata od grafita.

**Člankom 9.** propisuje se način osnivanja i ovlasti Povjerenstva za zaštitu objekata od grafita.

**Člankom 10.** propisuje se da će se podnositelju zahtjeva za postavljanje videonadzora izvršiti povrat sredstava temeljem gradonačelnikova zaključka najkasnije u roku od 90 dana od dana dostave propisane dokumentacije.

**Člankom 11.** propisuje se način nanošenja zaštitnog antigrafitnog premaza.

**Člankom 12.** propisuje se da se sufinanciranje/financiranje mjera zaštite objekata iz članka 5. ove odluke može na temelju ove odluke ostvariti samo jedanput za isti objekt.

**Člankom 13.** propisuje se da Grad Zagreb vodi bazu podataka o grafitima te se propisuje način prijave grafita.

**Člankom 14.** propisuje se da se mjere zaštite objekata od grafita provode sukladno osiguranim proračunskim sredstvima Grada Zagreba.

**Člankom 15.** propisuje se da seova odluka ne primjenjuje na objekte koji su u vlasništvu ili pretežnom vlasništvu Republike Hrvatske i Grada Zagreba te na objekte kojima se pročelja obnavljaju sukladno posebnim odlukama.

**Člankom 16.** propisuje se da će se postupci započeti do stupanja na snagu ove odluke dovršiti prema odredbama ove odluke.

**Člankom 17.** propisuje se da stupanjem na snagu ove odluke prestaje važiti Odluka o zaštiti objekata od grafita (Službeni glasnik Grada Zagreba 9/17, 7/18, 15/20 i 25/22).

**Člankom 18.** propisuje se dan stupanja na snagu ove odluke sukladno članku 119. stavka 2. Poslovnika Gradske skupštine Grada Zagreba (Službeni glasnik Grada Zagreba 15/23) kojim je propisano da odluke i drugi opći akti stupaju na snagu najranije osmoga dana od dana objave u Službenom glasniku.